Rafmagnið fór í Árneshreppi á Ströndum klukkan 17 í dag en Guðlaugur Ágústsson bóndi lætur það ekki á sig fá . Fárviðrið er ekki það versta sem hann hefur séð og vonast hann til að þökin á útihúsunum haldi . Guðlaugur og dóttir hans Júlíana . Fréttablaðið / Skjáskot Auglýsing „ Það er bara kertaljósið núna maður , “ segir Guðlaugur Ágústsson bóndi í Steinstúni í Árneshreppi á Ströndum . Rafmagnið var búið að vera tæpt í dag og ljósin blikkandi en fór það endanlega um klukkan 17 . „ Ég er nú í rólegheitunum hérna og var byrjaður að sjóða kjötsúpu . Hún fór á prímus . Það er nú notalegt að liggja hérna með kertaljósið og kjötsúpuna , alveg þangað til að ég þarf að hita upp húsið . Glansinn á sjálfsagt eftir að fara af þessu þegar þetta ílengist . Þá vill maður fá gamla góða rafmagnið sitt aftur , “ segir hann . Í Árneshreppi er allt hitað með rafmagni en flestir bændur eru með ketil eða kamínu til vara . Ofsaveðrið hefur valdið miklum rafmagnstruflunum á Vestfjörðum , Norðurlandi og Austurlandi og heilu þéttbýliskjarnarnir dottið út . „ Sjálfsagt er þetta ísing á línu , feill í einangrun út af salti eða eitthvað slíkt . Rafmagnið er bilað inn á Drangsnes og inn í Húnavatnssýslu , “ segir Guðlaugur . Strandir og Norðurland vestra er það svæði sem spáð var að stormurinn yrði verstur og viðvörunarstig haft rautt í dag og fram á nótt . Guðlaugur segir veðrið hafa versnað mikið um klukkan 16 í dag , þá aðallega vindurinn . Ekki hafi snjóað mjög mikið en vegna vindsins hafi snjóinn skafið og sest á ákveðna staði sem geri færð erfiða . Guðlaugur , sem er á sextugsaldri og uppalinn í hreppnum , segir þetta ekki versta veður sem hann hafi séð . „ Árið 2015 , á svipuðum tíma árs , var verra veður . Þá fauk hluti af nýju þaki á fjárhúsi hjá mér og allt var í klessu . Ég vona að þetta sleppi núna , “ segir hann . En í svona veðrum skiptir það bændur hvað mestu máli að útihúsin haldi í vindinum , springi ekki upp hurðir eða þökin tætist af . „ Þetta eru svo stór hús . Þau eru byggð úr timbri og komin til ára sinna , á flestum bæjum byggð á árunum 1977 til 1980 . Það er nú búið að endurnýja töluvert en þakfletirnir eru svo ofboðslega stórir , “ segir hann . Hvað skepnurnar varðar , segir hann veðrið lítil áhrif hafa á þær því þær séu allar innandyra núna . Ekkert fólk sést nú á ferli í Árneshreppi en aðeins eru 12 manneskjur á staðnum að sögn Guðlaugs . Aðspurður um skemmdir hjá bændum og sjómönnum í hreppnum segist Guðlaugur ekkert hafa frétt enn þá . „ Ég fór út á höfnina í Norðurfirði og þar var allt með kyrrum kjörum en gríðarlegt hafrót . Úti á Gjögri gengur mikið á fyrir sjó í norðaustanátt , mun meira en hérna í Norðurfirði . Það er einn bátur í höfninni , báturinn minn , og hann er nokkuð vel festur . Ég lærði ungur að binda ágætishnúta . “